Den livlige diskussion om tredje Limfjordsforbindelse i Aalborg kan sagtens vise sig at have kostet stemmer for socialdemokraterne, men det kan også give flere stemmer, lyder det fra Aalborgs borgmester.

Aalborgs socialdemokratiske borgmester Thomas Kastrup-Larsen erkender, at den langvarige debat om den tredje Limfjordsforbindelse vil kunne ses i form af færre stemmer til Socialdemokratiet ved dagens kommunalvalg. Men det kan jo lige så godt gå den anden vej, lyder det fra borgmesteren. - Det er jo et emne, der har delt befolkningen i mange mange år, og det er også en diskussion, vi ikke bare kunne blive ved med at udskyde, så jeg er glad for, at vi har fundet en konklusion på det emne, sagde Thomas Kastrup-Larsen, kort før han gik ind og afgav sin stemme tidligere i dag. Håber at fortsætte Thomas Kastrup-Larsen håber på opbakning til at fortsætte som borgmester. - Det afhænger jo af valgresultatet. Jeg håber på et godt valgresultat og nogle gode konstitueringsforhandlinger, men det jo op til de andre partier, hvorvidt jeg kommer til at blive siddende, siger han. Valget i 2017 blev en stor sejr for Thomas Kastrup-Larsen og for Socialdemokratiet i Aalborg Kommune, hvor partiet med 48,7 procent af stemmerne var tæt på absolut flertal alene ved de rå stemmetal. Ved hjælp af valgforbund med SF sikrede Socialdemokraterne sig sig 17 mandater ud af byrådets 29 pladser.